- Hallituksen ykkösprioriteetti on ollut sote. Kaikki kirjoittamaan kykenevät kirjoittavat sote-lakeja, Kelan Olli Kangas sanoo.

Valtiovarainministeri Petteri Orpo sanoi Financial Timesille, että Suomessa on kymmeniä tuhansia vapaita työpaikkoja ja nyt on etsittävä kannusteita työn tekemiseen. Nykyinen systeemi on Orpon mukaan passivoiva. KIMMO PENTTINEN

Valtiovarainministeri Petteri Orpo (kok) torjui vappupäivänä julkaistussa Financial Timesin haastattelussa uudet perustulokokeilut. Orpo sanoo lehdelle, että hän ei ollut alun perinkään hallituksen toteuttaman perustulokokeilun " fani " .

- Meidän täytyy aktivoida ihmisiä, jotta voimme saavuttaa korkeamman työllisyysasteen ja pystymme pelastamaan hyvinvointivaltion, Orpo sanoi Financial Timesille ja puhui pohjoismaisen yhteiskunnan 2.0 -mallista.

Orpon mukaan on seuraavasta hallituksesta kiinni, toteutetaanko uusia perustulokokeiluja vai ei.

Kelan yhteiskuntasuhteiden johtaja, professori Olli Kangas katsoo, että vuoden alussa käynnistetty aktiivimalli on " poikkeama siitä ajattelutavasta " , mitä perustulokokeilu edustaa.

- Perustulossa lähdetään tietyn tyyppisestä vastikkeettomuudesta. Nyt hallitus on päättänyt aktiivimallilla lisätä vastikkeellisuutta. Hallitus ajaa vähän kahdella hevosella ja haluaa nähdä kahden eri tyyppisen asian vaikutuksia.

Kokeen laajentamisen hintalappu 70 miljoonaa

Kankaan johtamassa tutkimusryhmässä - joka jätti loppuraporttinsa joulukuussa 2016 - lähdettiin siitä, että perustulokokeilua olisi pitänyt laajentaa, mutta Kankaan mukaan hallituksella ei ollut siihen haluja.

Raportissa arvioitiin, että kokeen laajentaminen esimerkiksi 10 000 kotitalouteen maksaisi noin 70 miljoonaa euroa.

Kansainvälisessä mediassa on levinnyt viime aikoina virheellisiä juttuja, joiden viestinä on ollut, että Suomi keskeyttäisi perustulokokeilun.

- Ei hallitus yhtään mitään lopeta, vaan kokeilu jatkuu alkuperäisen suunnitelman mukaisesti vuoden 2018 loppuun. Toki on ollut sen tyyppistä ajattelua, että kokeilua olisi voinut laajentaa, Kangas oikoo.

- Hallituksen ykkösprioriteetti on ollut sote. Uusi kokeilu vaatisi kokeilulain, joka pitäisi kirjoittaa. Nyt kaikki kirjoittamaan kykenevät kirjoittavat sote-lakeja, Kangas huomauttaa.

Tuloksia perustulokokeilusta on odotettavissa vuoden 2019 lopussa tai vuoden 2020 alussa, vaikka Kankaan mukaan " joissakin lähteissä, kuten Venäjän uutisissa, on tiedetty kertoa jo perustulokokeilun tuloksetkin " .

Kelan yhteiskuntasuhteiden johtaja, Turun yliopiston professori Olli Kangas katsoo, että perustulokokeilun hyvä puoli on, että se on pakollinen siihen osallistuville. Toisena hyvänä puolena Kangas pitää sitä, että kontrolliryhmä ja koeryhmä olivat kokeen alussa identtiset. ILMARI HERRANEN

Maabrändiä olisi saatu parannettua, mutta juna meni

Perustulokokeilu käynnistyi tammikuussa 2017. Siihen osallistuvat 2 000 koehenkilöä saavat joka kuukausi 560 euron suuruisen perustulon riippumatta muista tulostaan tai esimerkiksi siitä, hakevatko he aktiivisesti töitä.

Kokeilun tavoitteena on selvittää, miten sosiaaliturvajärjestelmän yksinkertaistaminen ja työnteon rahallisten kannustimien parantaminen vaikuttavat koehenkilöiden työllisyyteen.

Kangas toivoo, että käynnissä oleva kokeilu ei jäisi ainoaksi perustulokokeiluksi.

- Perustulo on perustavaa laatua oleva sosiaalipoliittinen kysymys, mikä pakottaa miettimään, mitä pitää antaa kenelle. Sitä pitäisi selvittää useammalla kokeella, koska ei yksi koe pysty sitä selvittämään.

Kangas katsoo, että hallitus ei ole osannut ulosmitata kaikkea pr-hyötyä, mitä perustulokokeilusta olisi ollut saatavissa irti. Kansainvälisen median kiinnostus on ollut Kankaan mukaan " valtavaa " - Iltalehteenkin on oltu kokeilun tiimoilta yhteydessä muun muassa Japanista, Iso-Britanniasta, Italiasta, Sveitsistä ja Venäjältä.

- Jos meillä olisi ollut hallitus, joka haluaisi edesauttaa Suomen imagon parantamista muutenkin kuin lähettämällä valtuuskuntia jakamaan Shanghain messuilla muovikassista neliväriesityksiä Suomesta, niin suhteellisen pienellä rahalla olisi saatu aika paljon maabrändiä parannettua, mutta se juna meni.